Dedicată aniversării a 25 de ani de parteneriat strategic între România și Statele Unite ale Americii, expoziția aniversară de fotografie "Noi, Poporul / We the People" ajunge săptămâna aceasta la Suceava, relatează Agerpres.
Expoziția este organizată de Ambasada SUA, în parteneriat cu Ministerul Afacerilor Externe al României – Unitatea Arhive Diplomatice, Agenția Națională de Presă Agerpres și Universitatea din Craiova.
Fotografiile vor fi disponibile spre vizionare pe Esplanada Casei de Cultură Suceava, până în data de 10 aprilie.
Vernisajul expoziției este programat miercuri, începând cu ora 16:30, la Muzeul Național al Bucovinei.
La eveniment vor participa Excelența Sa Kathleen Kavalec, Ambasadorul SUA în România, Diana-Ștefana Baciuna, secretar de stat în Ministrul Culturii, Ioan Lungu, primarul Municipiului Suceava, Gheorghe Flutur, primarul Municipiului Suceava și Claudia Nicolae, directorul general Agerpres.
"«Noi, Poporul: 25 de ani de Parteneriat Strategic» este un eseu fotografic, tematic, care explorează relaţiile diplomatice, de securitate, economice, culturale dintre poporul român şi cel american", se arată într-un comunicat al Ambasadei SUA, remis Agerpres.
Expoziția conține un număr de aproximativ 150 de fotografii care ilustrează relațiile apropiate dintre cele două popoare și evidențiază momente cheie din istoria relațiilor strategice, începute în 1997.
De la inaugurarea din urmă cu aproximativ 2 ani, expoziția a ajuns deja în mai multe orașe din țară, printre care: Craiova, Timişoara, Bucureşti, Sibiu, Iaşi, Cluj-Napoca, Constanţa şi Oradea.
Foto credit: Radio Timișoara